Mette Thiesen (DF), 2025-02-25:
Tak for ordet.
Mænd er mænd, og kvinder er kvinder, og ligegyldigt hvor meget wokepersoner synes, at de skal ændre på den virkelighed, der er, så kommer det ikke til at ændre på den virkelighed, der er.
Der er to køn – punktum – og den er ikke længere.
Man kan ikke bare sådan lige lave sig om til en af det andet køn.
Man kan leve som en af det modsatte køn, men kan aldrig nogen sinde blive til en af det modsatte køn.
Ligegyldigt hvor meget en løgn bliver gentaget, bliver den altså ikke mere sand af det, og som jeg også sagde tidligere, bliver en hamster altså ikke til en guldfisk af at bo i et akvarium.
Det, vi konkret diskuterer i dag, er juridisk kønsskifte, og med det her forslag foreslår vi fælles i den borgerlige opposition, at man indskærper lovgivningen om juridisk kønsskifte til kun at omfatte dem, som reelt set er, hvad skal man sige, blevet opereret, har fået hormoner osv.
Man skal kunne leve, som man vil.
Det kan man også i Danmark.
Man skal kunne leve som en af det modsatte køn, hvis det er det, man har lyst til.
Det har man også mulighed for i Danmark.
Jeg ved, at der bl.a. kører en retssag, hvor der er en, som mig bekendt faktisk er medlem af Socialdemokratiet, og som har lagt sag an imod en anden, fordi hun har fejlkønnet den her person, og det er jo det, vi kommer ud i, når man har skør lovgivning som den her.
Samtidig sender det også et utrolig dårligt signal til børn og unge.
Det er unge mennesker og børn, som har brug for ansvarlige voksne til at holde sig i hånden og hjælpe sig, når de har det svært, og så har man simpelt hen en dagsorden i dag, hvor man mener, at man kan løse deres problemer, ved at de såkaldt kan skifte køn.
Det er uansvarligt, det er uhyggeligt, og det burde simpelt hen forbydes, hvis man bare havde en lille smule omløb i hovedet.
Men det er der så desværre ikke flertal for på nuværende tidspunkt, fordi man jo desværre også fra regeringens side har købt ind på hele den her wokedagsorden anført af bl.a. LGBT+ Danmark, som i øvrigt burde miste samtlige statslige kroner, fordi de jo fører den her dagsorden, som er fuldstændig malplaceret og ødelæggende for særdeleshed unge mennesker.
Som sagt er det i forhold til juridisk kønsskifte, som konkret er grunden til, at vi står her i dag, jo også sådan ret absurd.
For nu har jeg selv også lige været sundhedsordfører, og en af de drøftelser, man jo har jævnligt, er i forhold til det her med hormonbehandling, og ud over at det selvfølgelig aldrig nogen sinde burde være tilladt at give hormoner til børn og lade dem såkaldt skifte køn, så er det jo også en ret absurd debat, fordi man jo netop ikke fra flertallet af partiernes side – jeg vil gerne, men man vil ikke – vil anerkende kønsdysfori som en psykisk lidelse.
Man vil gerne behandle det i sundhedsvæsenet for skattekroner, men man vil ikke anerkende, at det er en del af sundhedsvæsenet, og det giver absolut ikke nogen som helst mening.
Juridisk kønsskifte er en lovgivning, der er kommet til, fordi man har købt ind på nogle falske præmisser i forhold til det her med, at man overhovedet kan skifte køn.
Det kan selvfølgelig ikke lade sig gøre.
Lovgivningen er så blevet endnu mere grotesk med tiden.
Så lad os nu få lavet det her makværk af en lovgivning om, og lad os generelt få rullet alt det her woke væk fra dansk lovgivning, i særdeleshed – i særdeleshed – for at beskytte de børn og unge, som flertallet af politikere på Christiansborg i dag svigter massivt, fordi de køber ind på en wokedagsorden, der ødelægger børn.
Tak for ordet.